64
64 (шестдесет и четвърта) година е високосна година, започваща в неделя по юлианския календар.

Събития

В Римската империя 
 Единадесета година от принципата на Нерон Клавдий Цезар Август Германик (54 – 68 г.)
 Консули на Римската империя са Гай Леканий Бас и Марк Лициний Крас Фруги. Суфектконсули през тази година стават Гай Лициний Муциан и Квинт Фабий Барбар Антоний Мацер.
 18 срещу 19 юли – в търговската част на Рим, в близост до Циркус Максимус, започва пожар, който бушува безконтролно в последвалите 6 дни. Три от регионите, на които е разделен града, са напълно унищожени, други седем са сериозно засегнати, а само четири остават напълно недокоснати от стихията. Нерон се завръща от Анциум, за да организира борбата с пожара и неговите последици като скоро започва да подготвя възстановяването на града.
 В Рим се разпространяват слухове за личната вина на императора за започването на пожара. Нерон хвърля вината за бедствието върху християните, което е последвано от гонения и масови екзекуции. Сред жертвите вероятно е апостол Петър.
 Нерон започва строителството на своя Златен дворец в опожарената централна част на Рим. На провинциите е наложен допълнителен еднократен данък, за да се подпомогне финансирането на възстановителните работи.
 Завършват възстановителните работи по изгорелите две години по-рано Терми и Гимназиум на Нерон, които отново са отворени за граждани.
 Нерон извършва монетна реформа, с която намалява тежестта на златната монета (ауреус) спрямо един римски фунт (327,45 грама) от 1/40 на 1/45, а на сребърнита монета (денарий) от 1/90 на 1/96.

В Юдея 
 Гесий Флор е назначен за прокуратор на провинция Юдея на мястото на Лукцей Албин.

В Мала Азия 
 Полемон II е принуден да абдикира и остатъците от Понтийското царство, включително Колхида, са включени в състава на римската провинция Галатия.

Родени 
 13 септември – Юлия Флавия, дъщеря и единствено дете на Тит Флавий Веспасиан (умряла 91 г.)
 Филон Библоски, финикийски историк (умрял ок. 141 г.)

Починали 
 Петър, един от дванадесетте апостоли (ученици) на Иисус (други възможни години на смъртта му са ок. 65 – 67)
 Децим Юний Силан Торкват, римски политик и сенатор (роден 10 до 16 г.)

Източници